Red.anm. Kristian er konseptutvikler i teamet som utvikler strømmetjenesten NRK TV

Det eneste du må gjøre for å få tilgang til NRK TV i alle EØS-land, er å logge inn og bekrefte at du har norsk bostedsadresse.

Oppdatert: 13. mars la vi til at NRK TV nå er tilgjengelig på iOS og Apple TV4 og nyere.

I 2017 bestemte EU at strømmetjenester skal fungere også utenfor eget land. Men regelen gjelder egentlig bare for strømmetjenester man betaler for, som Netflix og Sumo. NRK har likevel valgt å gjøre det samme.

Grunnen er enkel. Vi ser ikke TV som vi gjorde før. Teknologien har gitt nye muligheter, og nå forventer folk at de kan ta med Fredrik Solvang på skiferie, Lindmo til London eller Frode Pedersen på Chartertur.

Hvorfor har du ikke kunnet se alt fra NRK utenfor Norge før nå?

På grunn av rettigheter knyttet til innholdet har mye av NRK sitt innhold vært blokkert i utlandet. Rettigheter i hele verden er svært kostbart, og NRK har derfor prioritert bedre og mer innhold til brukere i Norge. Dette har vært gjeldende for både direktesendt og valgbart innhold.

Noe innhold har vi imidlertid gode rettigheter på og dette er derfor alltid tilgjengelig. Dette gjelder mye av innholdet vi selv produserer, men rettigheter knyttet til innkjøpt innhold blir også gradvis bedre. EUs bestemmelse gjør det nå mulig for NRK å tilby folk det samme innhold på reisen for de samme kostnader så lenge du er bosatt i Norge.

Hva trenger du?

For å få tilgang på NRKs innhold når du reiser i Europa må du ha et norsk personnummer, og du må ha en bostedsadresse i Norge.

Du kan registrere deg allerede nå, og da slipper du å gjøre det når du først er på ferie. Om du har glemt det før du er i utlandet vil du måtte registrere deg og bekrefte at du har norsk adresse.

Hvordan registrerer du deg?

For at du skal få tilgang til alt fra NRK TV på reise må du først ha eller lage en NRK–bruker. I tillegg er vi avhengig å vite at du faktisk har en adresse i Norge.

Om du forsøker å strømme geografisk blokkert innhold innfor EØS vil du møte en melding i appen. Trykker du på «logg inn og bekreft» kommer du til en innloggingsside.

Du kan registrere deg før du reiser ved å logge inn og bekrefte via din profilside.

Hvilke data lagrer vi?

På grunn av de juridiske krav til gyldig bostedsadresse i EUs lovverk vurderte vi det slik at kun IDporten oppfylte alle kravene. Vi lagrer ikke ditt personnummer, men lagrer informasjon om at du har bekreftet bosted via IDporten. Det er heller ingen betalinger knyttet til dette.

Hva med resten av verden?

Dagens regelverk er kun gjeldende for EØS. I resten av verden vil mye av innholdet fortsatt ikke være tilgjengelig. Innholdet er i stor grad bundet av avtaler som forbyr oss å vise innholdet til andre land.

Hva gjenstår?

Vi har valgt å lansere så tidlig som mulig. Det betyr at det foreløpig kun er noen plattformer som er støttet. Allerede i dag støtter vi nettlesere på datamaskin og mobil på tv.nrk.no. Du kan også se alt innhold med NRK TV-appen for Android-smarttelefoner, men for noen blir det først tilgjengelig etter at de har fått en ny oppdatering til appen (versjon 3.1.0.)

Oppdatert: NRK TV støttes nå på iPhone og iPad, samt Apple TV 4 og nyere. Det er ikke planlagt støtte for Apple TV 2/3. Det er på sikt planer om å støtte nyere TVer av typen Android TV.

Vi er klar over at denne løsningen ikke dekker alle behov, og vil på sikt også se på mulighet for funksjonalitet som offline modus og bedre tilgang på tilgjengelig innhold utenfor EØS.

Har du innspill knyttet til strømming i utlandet er det bare å delta i kommentarfeltet!

Du kan trykke her for å starte registrering.